[pic] | COMISIA EUROPEANĂ |

Bruxelles, 25.8.2010

COM(2010) 441 final

RAPORTUL COMISIEI CĂTRE PARLAMENTUL EUROPEAN ȘI CONSILIU

privind funcționarea generală a controalelor oficiale din statele membre în ceea ce privește siguranța alimentară, sănătatea și bunăstarea animalelor și sănătatea plantelor

RAPORTUL COMISIEI CĂTRE PARLAMENTUL EUROPEAN ȘI CONSILIU

privind func ționarea generală a controalelor oficiale din statele membre în ceea ce privește siguranța alimentară, sănătatea și bunăstarea animalelor și sănătatea plantelor

1. Context

Articolul 44 alineatul (1) din Regulamentul (CE) nr. 882/2004[1] („Regulamentul privind controalele în domeniul hranei pentru animale și al produselor alimentare”) impune statelor membre să prezinte Comisiei un raport anual privind punerea în aplicare a planurilor naționale multianuale de control stabilite în conformitate cu articolul 41 din regulament. Regulamentul prevede ca rapoartele să conțină:

(a) detalii privind modificările aduse planurilor naționale multianuale de control, pentru a lua în considerare, printre alți factori, modificările legislației, noile tipuri de riscuri, noile descoperiri științifice, rezultatele controalelor anterioare;

(b) rezultatele controalelor și auditurilor desfășurate în anul precedent în cadrul planului național de control;

(c) tipul și numărul cazurilor de neconformitate identificate prin controale;

(d) acțiuni care să asigure aplicarea eficace a planului național de control, inclusiv măsurile de executare și rezultatele acestora.

În acest context, ar trebui menționate și prevederile suplimentare de la articolul 7 din Regulamentul (CE) nr. 882/2004 privind necesitatea ca statele membre să asigure un nivel ridicat de transparență în cadrul activităților lor de control.

Articolul 44 alineatele (4) și (6) din regulament solicită Comisiei să elaboreze și să prezinte Parlamentului European și Consiliului un raport anual cu privire la funcționarea globală a controalelor din statele membre ținând seama de:

(a) rapoartele anuale prezentate de statele membre,

(b) auditurile și inspecțiile UE desfășurate în statele membre și

(c) orice alte informații utile.

Acest raport poate include, dacă este necesar, recomandări cu privire la posibilele îmbunătățiri aduse sistemelor oficiale de control și audit din statele membre, măsuri de control specifice unor sectoare sau activități, sau planuri coordonate care vizează tratarea problemelor de interes deosebit.

Obiectivul principal al raportului anual al Comisiei este acela de a oferi o privire de ansamblu asupra modului în care autoritățile competente din statele membre desfășoară controale oficiale pentru verificarea conformității cu legislația în domeniul alimentar (în sensul cel mai larg, cuprinzând nu numai siguranța produselor alimentare și a hranei pentru animale, ci și sănătatea și bunăstarea animală și, într-o anumită măsură, sănătatea plantelor). Comisia consideră că un astfel de raport ar trebui, așadar, să ofere niște indicatori de bază ai activităților de control desfășurate de statele membre de-a lungul lanțului alimentar în diferitele domenii în cauză, precum și ai efectelor și rezultatelor acestora.

În acest prim raport se acordă atenție următoarelor obiective:

- furnizarea unei prime verificări a datelor și informațiilor privind controalele oficiale aflate în prezent la dispoziția Comisiei, inclusiv o analiză a acestor date și informații rezultate în urma primului set de rapoarte anuale comunicate Comisiei de statele membre, în conformitate cu articolul 44 alineatul (1);

- prezentarea unor concluzii inițiale cu privire la mijloacele de îmbunătățire a sistemului actual de raportare al statelor membre.

Comisia intenționează să inițieze discuții cu statele membre pe marginea problemelor ridicate în acest raport și, mai ales, în ceea ce privește metoda de raționalizare și modernizare a colectării și tratării informațiilor privind controalele oficiale. Comisia intenționează, de asemenea, să revizuiască împreună cu statele membre situația punerii în aplicare a articolului 7 din Regulamentul (CE) nr. 882/2004 în ceea ce privește necesitatea asigurării unui nivel al transparenței ridicat în cadrul activităților lor de control. În cadrul acestor discuții, trebuie avut în vedere modul în care raționalizarea și modernizarea rapoartelor anuale pot ajuta statele membre să asigure un grad ridicat de transparență al activităților lor oficiale de control, după cum se prevede la articolul 7.

2. Rapoartele anuale elaborate de statele membre

Regulamentul privind controalele în domeniul hranei pentru animale și al produselor alimentare a intrat în vigoare la 1 ianuarie 2006. Statelor membre li s-a solicitat să prezinte primul raport anual privind activitățile de control desfășurate în 2007, termenul limită de transmitere fiind 1 iulie 2008. Au fost primite rapoarte din partea tuturor statelor membre, cu excepția unuia.

Comisia a primit rapoartele în a doua jumătate a anului 2008 și la începutul anului 2009. Fiecare raport a fost evaluat în funcție de șase teme principale, care urmăresc în linii mari structura rapoartelor recomandată în liniile directoare (neobligatorii) ale Comisiei stabilite în Decizia 2008/654/CE a Comisiei[2]:

( Rezultatele controalelor

( Analiza neconformității

( Măsuri luate în cazuri de neconformitate

( Sistemul național de audit

( Măsuri de îmbunătățire a performanței autorităților de control

( Măsuri de îmbunătățire a performanței operatorilor economici din sectorul alimentar

Comisia recunoaște eforturile considerabile depuse de statele membre în întocmirea primelor lor rapoarte anuale în conformitate cu dispozițiile regulamentului. În general, rapoartele anuale au furnizat informațiile prevăzute în regulament, însă acestea au variat foarte mult prin natura, detaliile și calitatea lor. Mai mult decât atât, acestea au fost primele rapoarte prezentate de statele membre în conformitate cu prevederile articolului 44. În mod corespunzător, contribuția pe care aceste informații o pot aduce la primul raport al Comisiei privind funcționarea generală a controalelor oficiale este limitată. Această situație trebuie analizată și din perspectiva informațiilor deja obținute fie pe parcursul controalelor UE desfășurate în temeiul articolului 45 din Regulamentul (CE) nr. 882/2004, fie a altor informații relevante aflate la dispoziția Comisiei, de exemplu, rapoartele sectoriale prezentate de statele membre în conformitate cu alte prevederi ale legislației europene.

Mai jos sunt prezentate pe scurt rezultatele principale ale analizei Comisiei cu privire la rapoartele primite. Pentru majoritatea statelor membre, rapoartele anuale au fost compilații de rapoarte și/sau trimiteri la rapoartele întocmite de diferitele autorități naționale responsabile cu produsele alimentare de origine vegetală, produsele alimentare de origine animală, hrana pentru animale, sănătatea animalelor, bunăstarea animală și sănătatea plantelor, cu toate că nu au respectat întotdeauna abordarea generală stabilită în liniile directoare ale Comisiei. Calitatea informațiilor furnizate a variat în mod considerabil în funcție de autoritatea de control responsabilă. Rezumatul subliniază, de asemenea, aspectele care pot fi îmbunătățite pentru a ține cont de liniile directoare ale Comisiei și, prin urmare, trebuie analizat în acest context.

Rezultatele controalelor

În majoritatea rapoartelor, au fost furnizate date referitoare la numărul și tipul inspecțiilor, eșantioanelor și analizelor desfășurate, deși nivelul de detaliu, de agregare și calitatea generală ale acestora au variat semnificativ. De regulă, au fost furnizate informații referitoare la controale în funcție de sector, de etapa de producție sau în funcție de risc/îmbolnăvire, însă nivelul de detaliu al acestora a variat, observându-se diferențe în ceea ce privește structurarea și prezentarea datelor.

Analiza neconformității

În general, informațiile referitoare la tipul și numărul cazurilor de neconformitate identificate au lipsit sau au fost incomplete.

Măsuri luate în cazuri de neconformitate

Eficacitatea în timp a măsurilor de punere în aplicare depinde de sfera de aplicare și de consistența măsurilor de remediere și a instrumentelor de punere în aplicare utilizate pentru rezolvarea neconformităților – atenționările/recomandările emise, amenzile aplicate, închiderile/restricțiile de circulație/distrugerile dispuse și procedurile juridice inițiate. În ansamblu, informațiile furnizate pe această temă au fost limitate, iar acolo unde au fost furnizate, au existat diferențe în ceea ce privește sfera de aplicare și nivelul de detaliu între statele membre.

Sistemele naționale de audit

Articolul 4 alineatul (6) din regulament stabilește o cerință importantă pentru autoritățile din statele membre de a desfășura audituri proprii în vederea asigurării îndeplinirii cerințelor regulamentului. Comisia a emis linii directoare în septembrie 2006 prin care recomandă modalitatea de organizare a sistemelor de audit (Decizia 2006/677/CE a Comisiei[3]). Regulamentul specifică faptul că rapoartele anuale întocmite de statele membre trebuie să comunice rezultatele unor astfel de audituri desfășurate în anul precedent. Cu câteva excepții, detaliile furnizate în acest scop au fost incomplete. Cu toate acestea, trebuie recunoscut că multe dintre statele membre se aflau încă în stadiile incipiente de instituire a sistemelor de audit la data elaborării rapoartelor lor pentru anul 2007.

Măsuri de îmbunătățire a performanței autorităților de control

În cadrul acestei teme, statele membre au fost invitate să comunice măsurile luate în anul 2007 pentru a îmbunătăți performanța autorităților de control. Pe lângă informații privind formarea și procedurile de rutină, statele membre au raportat în general puține informații semnificative pe această temă, din nou cu câteva excepții.

Măsuri de îmbunătățire a performanței operatorilor din sectorul alimentar

Pe marginea acestui subiect, statelor membre li s-a solicitat să ofere informații cu privire la măsurile adoptate pentru îmbunătățirea performanței diferiților actori din lanțul alimentar prin publicitate, consiliere, instruire etc. În realitate, s-au furnizat foarte puține informații pe această temă, iar în cazurile în care au fost furnizate, informațiile au variat de la un stat membru la altul în ceea ce privește gradul de detaliu și conținutul.

3. Audituri și inspecții desfășurate de Comisie în statele membre și măsuri ulterioare ale Comisiei

Oficiul Alimentar și Veterinar (OAV) din cadrul Direcției Generale Sănătate și Consumatori desfășoară audituri și inspecții pentru a verifica respectarea legislației privind hrana pentru animale și produsele alimentare, precum și a legislației privind sănătatea și bunăstarea animalelor și sănătatea plantelor, și pentru a verifica măsura în care controalele oficiale naționale din aceste domenii sunt desfășurate în conformitate cu legislația UE.

În fiecare an se desfășoară un program de inspecții OAV, care identifică domeniile și țările prioritare pentru inspecție. Aceste programe sunt publicate pe site-ul internet al Direcției Generale Sănătate și Consumatori[4]. Programul este revizuit la mijlocul anului pentru a asigura faptul că rămâne actual și relevant. Poate fi nevoie de programarea unor inspecții noi, de exemplu, ca răspuns la riscuri emergente cum ar fi apariția unor focare de boli. Aceste noi inspecții sunt reflectate în modificările aduse programului de inspecții.

Concluziile fiecărui audit și ale fiecărei inspecții sunt prezentate într-un raport, împreună cu concluzii și recomandări privind remedierea deficiențelor identificate. Autorităților competente ale țării vizitate li se oferă posibilitatea de a-și prezenta observațiile cu privire la rapoarte în stadiul de proiect. OAV recomandă acelor autorități să rezolve orice deficiențe descoperite pe durata inspecțiilor, după care li se solicită să prezinte un „plan de acțiune” care să descrie modul în care au tratat sau intenționează să trateze recomandările. La rândul său, Comisia evaluează planul de acțiune și monitorizează în mod sistematic punerea în aplicare a măsurilor prin intermediul unor activități de urmărire: misiuni generale de urmărire pe parcursul cărora OAV și autoritățile statului membru se întâlnesc pentru a evalua progresele realizate cu privire la recomandările făcute respectivului stat membru; inspecții sau audituri de urmărire în domeniile vizate efectuate la fața locului; cereri privind întocmirea de rapoarte scrise; întâlniri bilaterale la nivel înalt în cazul unor probleme majore sau de durată.

Acolo unde condițiile o impun, Comisia poate adopta măsuri juridice, care pot lua două forme: măsuri de urgență sau de protecție, având un temei juridic adecvat[5], sau proceduri privind încălcarea dreptului UE. Atunci când o inspecție identifică o amenințare imediată pentru sănătatea umană, animală sau a plantelor, Comisia poate lua măsuri de urgență sau de protecție, care pot include măsuri juridice de prevenire a comercializării sau a importului de hrană pentru animale, produse alimentare, animale și plante sau de orice produse ale acestora. În plus, în cazul în care o autoritate competentă nu ia măsuri corective satisfăcătoare, Comisia poate iniția proceduri privind încălcarea dreptului UE împotriva respectivului stat membru.

În acest fel, Comisia monitorizează și verifică la fața locului conformitatea statelor membre cu legislația privind hrana pentru animale și produsele alimentare, legislația privind sănătatea și bunăstarea animală și sănătatea plantelor, iar acolo unde este necesar, adoptă măsuri pentru a proteja sănătatea umană, animală și a plantelor împotriva riscurilor și/sau pentru a asigura conformitatea cu legislația relevantă. În plus, prin publicarea rapoartelor de inspecție și a planurilor de acțiune ale statului membru, precum și a profilurilor de țară actualizate periodic, Comisia furnizează părților interesate și cetățenilor un raport factual privind modul în care autoritățile din fiecare stat membru își îndeplinesc obligația de a asigura și, acolo unde este cazul, de a impune aplicarea corectă a legislației în acest domeniu.

Se elaborează și se publică un raport anual privind aceste activități, astfel cum se prevede la articolul 45 alineatul (4) din Regulamentul privind controalele în domeniul hranei pentru animale și al produselor alimentare. Acesta descrie relativ detaliat rezultatele generale ale unor astfel de audituri și inspecții pentru anul respectiv. Rapoartele care fac referire la anii 2007 și 2008 au fost prezentate Parlamentului și Consiliului și au fost deja publicate, putând fi consultate pe site-ul internet Europa[6]. Acestea expun problemele principale identificate în cadrul auditurilor și inspecțiilor desfășurate pe parcursul anului în cauză și măsurile luate cu privire la acestea. În plus, OAV întocmește alte rapoarte, cum ar fi rapoarte generale care rezumă rezultatele unei serii de inspecții pe aceeași temă efectuate în mai multe state membre.

În special, pentru anul 2007 (anul la care au făcut referire rapoartele statelor membre menționate la paragraful 2 de mai sus) OAV a planificat 260 de inspecții, dintre care 209 au fost finalizate, 63 au fost scoase din program din diverse motive, iar 43 au reprezentat inspecții noi. Așadar, numărul total de inspecții efectuate a fost de 252, dintre care 159 s-au desfășurat în state membre, 12 în țări candidate[7] și 81 în țări terțe[8]. O inspecție OAV poate acoperi un număr de obiective diferite sau suprapuse. Fiecare obiectiv se încadrează într-unul din cele patru mari domenii: siguranța alimentelor, sănătate animală, bunăstarea animalelor sau sănătatea plantelor. În acest sens, 70% dintre obiectivele de inspecție din 2007 au vizat siguranța produselor alimentare. Totuși, urmând abordarea „de la fermă la consumator”, multe dintre inspecțiile privind siguranța alimentelor acoperă și unele elemente privind sănătatea și bunăstarea animalelor. Lista completă a tuturor țărilor inspectate în 2007 și a obiectelor inspecțiilor respective este prezentată în anexa 2 la raportul pentru 2007.

În mare parte, constatările și recomandările rezultate din inspecțiile și auditurile desfășurate în 2007 au fost de o asemenea natură încât au fost tratate prin procesul de urmărire descris mai sus. Niciun audit sau nicio inspecție în statele membre nu a identificat vreo amenințare imediată la adresa sănătății consumatorului, animalelor sau plantelor, astfel încât Comisia să fie nevoită să ia măsuri de urgență sau de protecție. Cu toate acestea, deoarece aplicarea zilnică a legislației relevante este de competența autorităților competente din statele membre, măsurile corective sunt luate mai ales la nivelul acestora. Patru inspecții au avut ca scop urmărirea unor deficiențe mai serioase în controalele legate de procedurile privind încălcarea dreptului UE împotriva statelor membre.

Detaliile constatărilor și măsurilor pentru 2007 sunt disponibile chiar în raport, care poate fi descărcat de pe site-ul internet Europa[9].

În cele din urmă, în anul 2007, OAV a inițiat o serie de „audituri generale”, după cum prevede articolul 45 din Regulamentul oficial privind controalele în domeniul hranei pentru animale și al produselor alimentare. Aceste audituri, care includ toate statele membre, se vor încheia în anul 2011. Scopul auditurilor generale este de a verifica dacă, în general, controalele oficiale se desfășoară în conformitate cu legislația europeană și cu planurile naționale multianuale de control (PNMC)[10]. La încheierea acestei serii de audituri, Comisia va avea o perspectivă de ansamblu asupra aplicării generale a controalelor oficiale în statele membre.

4. Alte surse de informare cu privire la controalele din statele membre

Se utilizează și alte mijloace pentru a furniza Comisiei informații și date privind funcționarea sistemelor naționale de control din statele membre.

Rapoarte sectoriale

De-a lungul anilor, odată cu extinderea legislației europene privind siguranța produselor alimentare, sănătatea și bunăstarea animală și sănătatea plantelor, a crescut și nivelul cerințelor valabile pentru statele membre în legătură cu prezentarea unor rapoarte periodice privind punerea în aplicare a acestei legislații. Aceste rapoarte furnizează informații ample, uneori detaliate, despre modul de funcționare a diferitelor sisteme de control din statele membre și despre rezultatele acestor controale. Rapoartele furnizează, de asemenea, informații utile Comisiei pentru a evalua impactul legislației existente sau pentru a analiza dacă și în ce mod aceasta trebuie actualizată sau modificată.

Generarea datelor fundamentale și întocmirea rapoartelor, cu formate și frecvențe de raportare care diferă de la sector la sector, reprezintă o sarcină importantă pentru autoritățile naționale din statele membre. Comisia trebuie, de asemenea, să aloce resurse substanțiale pentru traducerea și analiza acestora.

Pe baza acestor rapoarte naționale, Comisia realizează și pune la dispoziție un număr de rapoarte sectoriale, care prezintă situația punerii în aplicare a anumitor aspecte ale legislației europene aplicabile lanțului alimentar și care includ, în unele cazuri, date specifice cu privire la controalele oficiale și la rezultatele acestora în domeniile vizate.

Printre cele mai relevante rapoarte de acest fel se numără rapoartele privind monitorizarea și testarea rumegătoarelor pentru depistarea encefalopatiei spongiforme transmisibile (EST), raportul de sinteză privind tendințele și cauzele zoonozelor, agenții zoonotici și izbucnirea unor focare de toxiinfecție alimentară în Uniunea Europeană [de competența Autorității Europene pentru Siguranța Alimentară (EFSA)] și raportul anual UE privind monitorizarea reziduurilor de pesticide.

În anexa la prezentul raport este inclusă o listă a rapoartelor publicate.

Raportarea în cadrul reuniunilor Comitetului permanent pentru lanțul alimentar și sănătatea animală

Statele membre prezintă, de asemenea, periodic rapoarte privind funcționarea controalelor în cadrul reuniunilor Comitetului permanent pentru lanțul alimentar și sănătatea animală (SCFCAH). Acestea pot fi rapoarte de rutină privind incidența și controlul infecțiilor de origine alimentară, bolilor animalelor sau plantelor, sau pot face referire la epidemii recente și la măsuri de urgență luate ca răspuns la acestea. Rapoartele reprezintă o altă sursă importantă de informare care ajută Comisia să evalueze modul în care funcționează controalele în statele membre. În ultimii ani, Comisia a adoptat practica de a publica aceste prezentări pe site-ul Comisiei, alături de procesele-verbale ale respectivelor reuniuni.

De asemenea, în unele domenii, Comisia compilează astfel de rapoarte, așa cum au fost primite de la statele membre, punându-le la dispoziție prin procedurile Comitetului permanent[11].

Sisteme de alertă rapidă și alte instrumente de raportare

Sistemele de alertă rapidă existente pentru alimente și furaje (SARAF), pentru focarele de boli animale (ADNS) și focarele de boli la plante (Europhyt) reprezintă instrumente importante pentru gestionarea reacției rapide în caz de urgențe sau riscuri emergente și o sursă de informare privind tipurile de pericole și boli, pe măsură ce acestea se dezvoltă de-a lungul lanțului alimentar. Datele pe care acestea le furnizează pot fi un indicator important al deficiențelor de conformitate legate de standardele de siguranță stabilite. Rezultate detaliate obținute de la aceste sisteme de alertă pentru alimente și boli animale sunt rezumate în fiecare an în cadrul rapoartelor anuale privind SARAF[12] și ADNS[13], publicate pe site-ul internet al Comisiei. Comisia intenționează să întocmească din 2010 un raport anual similar cu privire la funcționarea Europhyt, instrumentul de notificare a focarelor de boli la plante. TRACES, sistemul care permite schimbul de informații între Comisie și statele membre în ceea ce privește controalele desfășurate asupra animalelor și produselor animale (cu privire la producția internă și importurile din țări terțe) constituie o altă sursă importantă de date, nu numai pentru volumul circulației de mărfuri, dar și pentru controalele veterinare oficiale desfășurate.

5. Concluzie

Comisia își bazează evaluarea eficacității sistemelor de control din statele membre pe informații și date pe care le primește de la statele membre prin toate canalele descrise mai sus. Comisia consideră că, în ansamblu, deficiențele identificate în cazul controalelor, prin inspecții OAV sau, în mod deosebit, prin plângeri individuale, sunt tratate în mod adecvat de către statele membre. Acolo unde nu se întâmplă acest lucru, Comisia a luat toate măsurile de competența sa pentru a pune în aplicare cerințele legislației europene, mergând inclusiv până la adoptarea de măsuri privind încălcarea dreptului UE, după caz. Un rezumat al plângerilor primite și investigate de către Comisie în domeniile legislației privind lanțul alimentar este prezentat în raportul anual al Comisiei privind controlul aplicării dreptului Uniunii[14].

Totuși, această analiză a diferitelor surse de informații pe care le primește Comisia cu privire la funcționarea controalelor în statele membre indică faptul că există un număr de potențiale domenii care trebuie îmbunătățite în ceea ce privește compilarea, transmiterea și analiza informațiilor privind punerea în aplicare a legislației privind lanțul alimentar și, în special, privind controalele oficiale, în cazul cărora producția și tratarea datelor pot fi simplificate, iar prezentarea datelor poate fi modernizată și realizată într-un mod mai relevant. De asemenea, disponibilitatea unor date mai ușor de accesat și comparat va permite atât autorităților naționale cât și Comisiei să opereze mai eficient și, în același timp, să îi asigure pe cetățenii europeni cu privire la complexitatea, siguranța și eficiența sistemelor de control.

Așadar, Comisia intenționează să examineze, în strânsă cooperare cu statele membre, o serie de acțiuni, astfel încât modul în care informațiile privind controalele sunt colectate, analizate și prezentate la nivelul UE să fie mai eficient și mai complex, și în special:

1. modul în care cerințele de raportare impuse în prezent statelor membre prin legislația UE existentă pot fi simplificate și modernizate, inclusiv prin eliminarea duplicărilor și a informațiilor de prisos, și prin utilizarea unor modele standardizate pentru date cantitative, care pot reduce în mod substanțial cerințele privind traducerea din diferitele limbi oficiale;

2. modul în care potențialul considerabil în ceea ce privește transmiterea și analiza pe cale electronică a datelor prin folosirea internetului poate fi exploatat la maximum pentru simplificare și standardizare și pentru reducerea sarcinii privind generarea, colectarea și transmiterea datelor referitoare la controale, cu implicarea și asistența corespunzătoare din partea Eurostat;

3. modul în care simplificarea și standardizarea condițiilor de raportare pot ajuta statele membre în îndeplinirea obligației stabilite în articolul 7 din Regulamentul privind controalele în domeniul hranei pentru animale și al produselor alimentare, care impune acestora să asigure desfășurarea activităților lor la „un nivel al transparenței ridicat” și, mai exact, accesul publicului la informațiile privind activitățile de control ale autorităților competente și eficacitatea acestora.

ANEXĂ

LISTA RAPOARTELOR SECTORIALE PUBLICATE ALE COMISIEI PRIVIND PUNEREA ÎN APLICARE A LEGISLAȚIEI UE PRIVIND SIGURANȚA ALIMENTELOR, SĂNĂTATEA ANIMALĂ, BUNĂSTAREA ANIMALĂ ȘI SĂNĂTATEA PLANTELOR

Raport | Temeiul juridic | Publicare |

Raportul anual privind monitorizarea și testarea rumegătoarelor în scopul depistării formelor transmisibile de encefalopatie spongiformă (EST) în UE | Articolul 6 alineatul (4) din Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă | http://ec.europa.eu/food/food/biosafety/tse_bse/monitoring_annual_reports_en.htm |

Raportul de sinteză al UE privind tendințele și cauzele zoonozelor, agenților zoonotici și focarelor de toxiinfecție alimentară din Uniunea Europeană | Articolul 9 alineatul (2) din Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici, de modificare a Deciziei 90/424/CEE a Consiliului și de abrogare a Directivei 92/117/CEE a Consiliului (mandatat EFSA, elaborat de către EFSA în cooperare cu ECDC – Centrul European de Prevenire și Control al Bolilor) | http://www.efsa.europa.eu/en/press/news/zoonoses100128.htm |

Raportul anual privind Sistemul de alertă rapidă pentru alimente și furaje (SARAF) | Articolul 50 din Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare | http://ec.europa.eu/food/food/rapidalert/rasff_publications_en.htm |

Raportul anual la nivel UE privind monitorizarea reziduurilor de pesticide | Articolul 32 din Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (mandatat EFSA) | http://ec.europa.eu/food/fvo/specialreports/pesticides_index_en.htm http://www.efsa.europa.eu/en/scdocs/doc/EFSA_2007_Annual_Report_Pesticide%20Residue_en.pdf |

Raportul anual privind iradierea produselor alimentare | Articolul 7 alineatul (3) din Directiva 1999/2/CE a Parlamentului European și a Consiliului din 22 februarie 1999 de apropiere a legislațiilor statelor membre privind produsele și ingredientele alimentare tratate cu radiații ionizante | http://ec.europa.eu/food/food/biosafety/irradiation/index_en.htm // |

Documentul de lucru al serviciilor Comisiei privind punerea în aplicare a planurilor naționale de monitorizare a reziduurilor din statele membre | Articolul 8 din Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE | http://ec.europa.eu/food/food/chemicalsafety/residues/control_en.htm |

Raportul Comisiei către Parlamentul European și Consiliu privind punerea în aplicare a articolului 9 din Directiva 89/398/CEE a Consiliului de apropiere a legislațiilor statelor membre privind produsele alimentare destinate unei alimentații speciale | Articolul 9 din Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unei alimentații speciale | http://ec.europa.eu/food/food/labellingnutrition/nutritional/foodstuff_particular_nutri_uses_en.htm |

Rezumatul Comisiei privind rapoartele trimestriale prezentate de statele membre cu privire la punerea în aplicare a programului de supraveghere a gripei aviare la păsările de curte și la păsările sălbatice, inclusiv toate rezultatele pozitive și negative ale investigațiilor de laborator serologice și virologice obținute pe parcursul supravegherii | Articolul 19 alineatul (1) litera (d) din Decizia 2006/875/CE a Comisiei și articolul 9 alineatul (1) litera (d) din Decizia 2006/876/CE a Comisiei de aprobare a programelor de eradicare și de monitorizare a anumitor boli ale animalelor și a anumitor encefalopatii spongiforme transmisibile, precum și a programelor de prevenire a zoonozelor prezentate de statele membre și de Bulgaria și România pentru anul 2007. | Pentru păsările de curte: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Pentru păsările sălbatice: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Raportul anual privind rezultatele punerii în aplicare a programului de supraveghere a gripei aviare la păsările de curte și la păsările sălbatice (Rezumat al raportării anuale a statelor membre privind rezultatele supravegherii gripei aviare la păsările de curte și la păsările sălbatice, întocmit de Comisie și de Laboratorul comunitar de referință pentru gripa aviară) | Articolul 19 alineatul (1) litera (f) din Decizia 2006/875/CE a Comisiei și articolul 9 alineatul (1) litera (f) din Decizia 2006/876/CE a Comisiei de aprobare a programelor de eradicare și de monitorizare a anumitor boli ale animalelor și a anumitor encefalopatii spongiforme transmisibile, precum și a programelor de prevenire a zoonozelor prezentate de statele membre și de Bulgaria și România pentru anul 2007. | Pentru păsările de curte: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Pentru păsările sălbatice: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Rapoartele reuniunilor su-grupurilor de experți (bruceloză bovină, bruceloză ovină și caprină, tuberculoză și rabie bovină) ai Grupului operativ responsabil pentru monitorizarea eradicării bolilor în statele membre | Grupul operativ a fost creat în anul 2000 ca o măsură prevăzută în Cartea Albă a Comisiei privind Siguranța Alimentelor. | http://ec.europa.eu/food/animal/diseases/eradication/taskforce_en.htm |

Rezumatul anual al prezentărilor statelor membre cu privire la importurile de produse de origine animală pentru consumul personal, care centralizează informațiile relevante cu privire la măsurile luate pentru promovarea și aplicarea normelor stabilite în regulament, și la rezultatele acestora | Articolul 7 alineatul (1) din Regulamentul (CE) nr. 206/2009/CE [care abrogă articolul 5 alineatul (1) din Regulamentul (CE) nr. 745/2004 al Comisiei] privind introducerea în Comunitate a transporturilor personale cu produse de origine animală | http://ec.europa.eu/food/animal/animalproducts/personal_imports/sum_personal_imports_2005_2007_final.pdf |

Bunăstarea animalelor: regulament privind transportul | Articolul 27 alineatul (2) din Regulamentul (CE) nr. 1/2005 al Consiliului | http://ec.europa.eu/food/animal/welfare/transport/inspections_reports_reg_1_2005_en.htm |

[1] Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).

[2] Decizia 2008/654/CE a Comisiei din 24 iulie 2008 privind liniile directoare pentru asistarea statelor membre în elaborarea raportului anual cu privire la planul de control național multianual integrat prevăzut de Regulamentul (CE) nr. 882/2004 al Parlamentului European și al Consiliului (JO L 214, 9.8.2008, p. 56).

[3] Decizia 2006/677/CE a Comisiei din 29 septembrie 2006 de definire a liniilor directoare de stabilire a criteriilor pentru efectuarea auditurilor în conformitate cu Regulamentul (CE) nr. 882/2004 al Parlamentului European și al Consiliului privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 278, 10.10.2006, p. 15 și JO L 142M, 5.6.2007, p. 259).

[4] http://ec.europa.eu/food/fvo/inspectprog/index_en.htm

[5] De exemplu, deciziile adoptate în temeiul articolului 53 din Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1-24).

[6] http://ec.europa.eu/food/fvo/annualreports/index_en.htm

[7] Țările candidate sunt acele țări care candidează pentru a deveni viitoare membre ale UE, dar care nu au inițiat încă procesul oficial de aderare.

[8] Din cele 81 de inspecții desfășurate în țări terțe în 2007, cele mai multe s-au desfășurat în Brazilia (7), aceasta fiind urmată de Argentina, Australia, Canada, Islanda, Elveția (3 de fiecare). În schimb, în 2006, cel mai frecvent inspectate țări au fost China (5 inspecții), urmată de Brazilia (4), Norvegia (3) și Thailanda (3).

[9] http://ec.europa.eu/food/fvo/annualreports/ann_rep_2007_en.pdf

[10] Domeniul de aplicare al acestora acoperă în linii mari și alte aspecte legate de legislația alimentară, cum ar fi etichetarea, produsele alimentare organice, produsele alimentare cu indicație geografică protejată, etc.

[11] http://ec.europa.eu/food/committees/regulatory/index_en.htm

[12] http://ec.europa.eu/food/food/rapidalert/rasff_publications_en.htm

[13] http://ec.europa.eu/food/animal/diseases/adns/index_en.htm

[14] http://ec.europa.eu/community_law/infringements/infringements_annual_report_en.htm